
RAPORT DE SPECIALITATE

privind propunerea de reconfirmare a adeziunii Municipiului Timișoara la Convenția Primarilor pentru Climă și Energie (Covenant of Mayors for Climate and Energy)
Având în vedere Referatul de aprobare a proiectului de hotărâre nr.SC2021-7237/17.03.2021 a Primarului Municipiului Timișoara și Proiectul de hotărâre privind reconfirmarea adeziunii Municipiului Timișoara la Convenția Primarilor pentru Climă și Energie (Covenant of Mayors for Climate and Energy). 
Facem următoarele precizări:

Contextul european:

Prin Hotărârea Consiliului Local al Municipiului Timişoara nr.228/29.06.2010 s-a aprobat Strategia locală privind schimbările climatice şi Planul strategic de acţiuni privind combaterea, atenuarea şi adaptarea la efectele  schimbărilor climatice în municipiul Timişoara, precum şi adeziunea Municipiului Timişoara la Convenţia Primarilor (Covenant of Mayors).

Prin participarea Municipiului Timişoara la Proiectul „An inclusive peer-to-peer approach to involve EU CONURBations and wide urban areas in participating to the CovenANT of Mayors”, cod IEE/10/380/SI 2.589427 – acronim CONURBANT, co-finanţat de Uniunea Europeană prin Programul Intelligent Energy Europe, s-a reevaluat Inventarul de Referinţă al Emisiilor pentru anul 2008 şi  s-au compilat Inventarele de Monitorizare a Emisiilor pentru perioada 2009-2013, PAED fiind astfel supus analizei şi reevaluării, în concordanţă cu bunele practici în domeniul planificării energetice, a eficienţei energetice şi utilizării energiei din surse regenerabile. Planul de Acțiune pentru Energia Durabilă a fost aprobat prin Hotărârea Consiliului Local al Municipiului Timișoara nr.550/11.11.2014.

În Octombrie 2014, Consiliul European a convenit asupra cadrului Uniunii Europene de politici privind clima și energia pentru anul 2030, fixând un obiectiv ambițios, la nivelul întregii economii, de reducere cu cel puțin 40% a emisiilor de gaze cu efect de seră. Punerea în aplicare a cadrului de politici privind clima și energia pentru anul 2030, astfel cum a fost convenit de Consiliul European, a devenit o prioritate a UE după încheierea Acordului de la Paris. 

Consiliul European a convenit asupra Cadrului privind clima și energia pentru 2030 pentru Uniunea Europeană, și  a adoptat concluzii și obiective, precum:

—un obiectiv obligatoriu al UE privind reducerea gazelor cu efect de seră cu cel puțin 40 % până în 2030, comparativ cu 1990,

—un obiectiv, obligatoriu la nivelul UE, privind un consum de energie din surse regenerabile de cel puțin 27 % în 2030, și

—un obiectiv indicativ la nivelul UE privind îmbunătățirea eficienței energetice cu cel puțin 27 % în 2030.

Pactul UE al Primarilor (Covenant of Mayors for Climate and Energy) este cea mai mare rețea climatică din Europa, formată pentru a încuraja împărtășirea celor mai bune practici - și pentru a sprijini orașele să împărtășească din cunoștințele lor în ceea ce privește planificarea în domeniul schimbărilor climatice. 

Comisia Europeană susține și recunoaște eforturile autorităților locale în demersul lor de implementare a politicilor locale privind energia și clima, prin inițiativa Convenției Primarilor pentru Climă și Energie, care integrează noi abordări ce privesc atenuarea efectelor schimbărilor climatice și adaptarea la aceste efecte, numărul autorităților locale care se mobilizează în cadrul acestei inițiative fiind în continuă creștere.  

Orașele semnatare ale Convenției Primarilor pentru energie și climă se angajează (potrivit Anexei 1) să atingă obiectivul Uniunii Europene de reducere a GES cu 40% până în anul 2030 și să  integreze în planurile lor strategice de dezvoltare și măsuri de atenuare a efectelor schimbărilor climatice și de adaptare la aceste efecte.
Punerea în practică a acestor angajamente se realizează prin parcurgerea unor etape, și anume:

—Elaborarea unui inventar de referință al emisiilor – în cazul Municipiului Timișoara pentru anii 2014-2020 și a unei Evaluări a riscurilor și a vulnerabilităților legate de schimbările climatice;

—Realizarea unui Plan de Acțiune privind Energia și Clima în termen de 2 ani de la data aprobării adeziunii, în cazul Municipiului Timișoara doar actualizarea PAED existent;
—Elaborarea unui raport privind progresele înregistrate, cel puțin o dată la doi ani, începând cu data prezentării Planului de Acțiune pentru Energie și Climă/Sustainable Energy and Climate Action Plan (PAEDC/SECAP), în scopul evaluării, monitorizării și verificării;

Context local:
Municipiul Timișoara este semnatar al Convenției Primarilor pentru Energie și Climă din anul 2018, dar nu a dezvoltat Planul de Acțiune pentru Climă și Energie Durabilă, ca urmare a constrângerilor financiare ale bugetului local, acest plan putându-se realiza doar pe baza unei analize de risc și vulnerabilități urbane  pe care să se poată fundamenta PACED. Acest  plan va cuprinde pe de o parte măsurile de reducere pe care municipalitatea trebuie să le întreprindă pentru diminuarea și reducerea emisiilor de gaze cu efect de seră (GES), precum și măsurile de adaptare, care se vor baza pe reducerea vulnerabilității la efectele schimbărilor climatice. Astfel,  este esențial a face o distincție clară dintre cele două componente: reducerea emisiilor (GES) ce vizează cauzele schimbărilor climatice, în timp ce adaptarea abordează impactul acestora.
Având în vedere  trecerea la o nouă etapă de programare și de implementare proiecte, pentru exercițiul financiar 2021-2027, Municipiul Timișoara trebuie să se alinieze orașelor europene prin actualizarea Planului de Acțiune pentru Energia Durabilă la Plan de Acțiune pentru Climă și Energie Durabilă, fiind pe de o parte un angajament ferm a  administrației publice locale dar și  pentru integrarea acestui plan cu toate  documentele de planificare strategică locală. Elaborarea PACED reprezintă în foarte multe propuneri de proiecte  cu finanțare europeană o condiție sau un avantaj, care demonstrează angajamentul municipalității pentru planificarea în domeniul schimbărilor climatice. 

Adeziunea la Convenția Primarilor pentru energie și climă este voluntară, autoritatea locală împărtășind alături de mii de  autorități locale europene viziunea pentru dezvoltare durabilă, prin implementarea unor măsuri concrete  de atenuare a efectelor schimbărilor climatice dar și de adaptare la efectele acesteia, astfel încât să se creeze un echilibru din punct de vedere ecologic, social și economic. 
Având în vedere preocuparea Municipiului Timișoara de a-și adapta structurile și capacitățile administrative pentru a face față schimbărilor climatice, de a respecta legislația europeană (politica energetică a UE) transpusă în legislația națională în domeniu, European Green Deal și European Climate Pact, dar și strategiile naționale – Strategia Națională privind Schimbările Climatice, opinăm că readerarea la Convenția Primarilor pentru Climă și Energie va asigura suportul pentru acțiunile locale municipale în domeniul dezvoltării sustenabile, în contextul schimbărilor climatice.

Soluțiile la provocările locale din domeniul climei și energiei vor contribui la asigura furnizării de energie sigură, obținută în mod sustenabil, accesibil pentru cetățeni, dar și la reducerea dependenței energetice și la protejarea consumatorilor vulnerabili, pentru a preveni fenomenul sărăciei energetice.

Propunem  în acest sens:

Aprobarea  reconfirmării  adeziunii  Municipiului Timișoara la Convenția Primarilor pentru Energie și Climă (Covenant of Mayors for Climate and Energy) și împuternicirea Domnului Primar FRITZ Dominic - Samuel  pentru semnarea acestei adeziuni (Anexa 1), în vederea demarării tuturor activităților ce le presupune această adeziune (Anexa), pentru atingerea obiectivului de reducere a emisiilor de gaze cu efect de seră pe teritoriul municipiului Timișoara cu cel puțin 40%  până în anul 2030, prin măsuri și acțiuni–cheie pentru îmbunătățirea eficienței energetice și utilizării energiei din surse regenerabile, precum și pentru îndeplinirea obiectivului de creştere a capacităţii de adaptare şi a rezilienţei ecosistemului urban şi reducerea vulnerabilităţii la efectele schimbărilor climatice.
În concluzie, 

Direcția de Mediu din cadrul aparatului de specialitate al Primarului Municipiului Timișoara opinează că se impune promovarea și supunerea spre aprobarea Consiliului Local al Municipiului Timișoara a documentelor privind reconfirmarea adeziunii  Municipiului Timișoara la Convenția Primarilor pentru Energie și Climă (Covenant of Mayors for Climate and Energy) și împuternicirea Domnului Primar FRITZ Dominic - Samuel  pentru semnarea acestei adeziuni, aceste documente îndeplinind condițiile pentru a fi supuse dezbaterii și aprobării plenului consiliului local.

